Jürgen Ligi Teie 03.12.2024 nr 1.1-26/5393-1

Rahandusministeerium

Suur-Ameerika 1 Meie *kuupäev digitaalallkirjas* nr 1-3/12-1

15165 Tallinn

Käibemaksuseaduse muutmise seaduse eelnõu väljatöötamiskavatsus

Austatud minister,

Olete kooskõlastuseks saatnud Käibemaksuseaduse muutmise seaduse eelnõu väljatöötamiskavatsuse, millega ennekõike on plaanis 2027. aastast kohustuslikuks muuta e-arvete kasutamine ja loobuda 1000eurosest piirmäärast arvete KMD INFi lisamise kohustuse puhul.

Meie esialgsel hinnangul on väljatöötamiskavatsuses kirjeldatu põhimõtteliselt õige suund, kuid tööandjatele teeb muret e-arvetele üleminekul lisanduv arenduskulu ja halduskoormus, mis majandussurutise tingimustes ettevõtete konkurentsivõime kasvu ei toeta. Samuti on tänuväärne, et olete alustanud väljatöötamiskavatsusest, et ettevõtjaid varakult kaasata, kuid 2-aastane jõustumistähtaeg pole piisav, kuna muudatus eeldab väga paljudel juhtudel tarkvaraarendust.

Muudatus võib enim probleeme tekitada väikestele ja keskmise suurusega ettevõtetele, kuid ka suurettevõtete jaoks võib e-arvete juurutamine nii lühikese aja jooksul kujuneda keeruliseks, kuna üldjuhul tähendaks täielikult e-arvetele üleminek kogu ettevõtte majandustarkvara arendamist või ERP-i kasutuselevõttu, et erinevate protsesside infot oleks võimalik automaatselt e-arvete andmetega võrrelda. Välismaiste kontsernide Eesti tütarettevõtetele, kes kasutavad kontsernipõhist infosüsteemi, võib ainult Eesti tarbeks arendamise vajaduse põhjendamine kujuneda keeruliseks majandusseisakust ja niigi kiirest kulude kasvust tulenevalt. See võib Eesti ettevõtluskeskkonnast loobumiseks olla veel üks argument, olgugi et pikemas perspektiivis muudaks asjaajamist sujuvamaks.

Sellest tulenevalt teeme ettepaneku rakendada e-arvetele täielikuks üleminekuks pikemat üleminekuaega, mis võimaldaks esmalt saavutada ühiskonnas vastava muudatuse vajaduse osas selgus ning seejärel vastavaid investeeringuid planeerida pikemale perioodile, mil majandus on hakanud kasvama.

Lugupidamisega

*/allkirjastatud digitaalselt/*

Hando Sutter

Tegevjuht